b'\n_START_ARTICLE_\nCollstropgrundene\n_START_PARAGRAPH_\nCollstropgrundene er 13 st\xc3\xa6rkt forurenede grunde i Danmark beliggende i: Aalborg, Aller\xc3\xb8d (Rytterhegnet og Kongevejen), Brabrand ved Aarhus, Brande, Hiller\xc3\xb8d, Horsens, Ish\xc3\xb8j, K\xc3\xb8ge, Nyborg, Odense og Stevnstrup ved Randers._NEWLINE_Virksomheden Collstrop har efterladt en omfattende jordforurening med stoffer s\xc3\xa5som arsen, kobber, krom, kulbrinter, phenoler, tj\xc3\xa6restoffer, flygtige oliestoffer (BTEX) og tungmetaller. _NEWLINE_Oprydningen p\xc3\xa5 disse grunde ansl\xc3\xa5s at bel\xc3\xb8be sig til ca. kr. 1 mia., hvilket placerer Collstrop-grundene som Danmarks mest bekostelige med hensyn til oprydning efter milj\xc3\xb8forurening. Derudover er en r\xc3\xa6kke tidligere ansatte blevet skadet af arbejdet p\xc3\xa5 Collstrop._NEWLINE_Den v\xc3\xa6rst forurenede og mest omtalte af disse grunde (geom\xc3\xa6rkningen refererer til denne) er en forurenet grund i Hiller\xc3\xb8d Kommune. Udsivende arsen forurener den n\xc3\xa6rliggende Esrum S\xc3\xb8. Grunden, som best\xc3\xa5r af matrikelnumrene 4ab og 4o i ejerlavet Stenholtsvang i Hiller\xc3\xb8d kommune, er forurenet med arsen og klassificeret V2._NEWLINE_Forureningen stammer fra produktionen af impr\xc3\xa6gneret tr\xc3\xa6; produktionen i Hiller\xc3\xb8d sluttede i 1976, Hiller\xc3\xb8d-grunden omtales nogle gange som Esrum._NEWLINE_I 1987 fandt myndighederne efter et anonymt tip fra en tidligere ansat 300 metalt\xc3\xb8nder med gift p\xc3\xa5 grunden i Stenholtsvang. T\xc3\xb8nderne var dumpet i en mose p\xc3\xa5 grunden og d\xc3\xa6kket med flis. Det viste sig senere, at t\xc3\xb8nderne indeholdt impr\xc3\xa6gneringsv\xc3\xa6ske.'